עלי חטיב

עלי חטיב (בערבית: علي الخطيب; תעתיק מדויק: עלי אלח'טיב; נולד בשפרעם ב-18 במרץ 1989) הוא כדורגלן ערבי-ישראלי, המשחק בעמדת הקשר.

קריירה
חטיב החל לשחק כדורגל במחלקת הנוער המקומית של הפועל שפרעם, לפני שעבר למחלקת הנוער של הפועל חיפה. לאחר ששיחק בקבוצות בליגות הנמוכות בישראל עבר בגיל 20 לשחק בליגת העל הפלסטינית, עד שהוחתם בינואר 2012 על ידי המאמן החדש של הפועל חיפה, טל בנין. ב-4 בפברואר 2012 כבש את שערו הראשון בליגת העל, במשחק מול הפועל פתח תקווה. ב-31 במרץ 2012 במהלך משחק מול מכבי פתח תקווה במסגרת ליגת העל, הותקף חטיב לאחר שריקת הסיום על ידי מאמן השוערים של מכבי פתח תקווה, עמי גניש, אשר נגח בפניו. מאוחר יותר התברר כי חטיב גם ספג בעיטות מעובד מכבי פתח תקווה, יגאל ממן. ממן וגניש הורשעו בעסקת טיעון במשפטם, ולמכבי פתח תקווה הורדו שלוש נקודות ממאזנה, דבר שהוביל לבסוף לירידתה לליגה הלאומית בסיום העונה.

בקיץ 2012 חתם חטיב בקבוצת מכבי נתניה, במהלך העונה, במשחק מול בני סכנין, נקשר לתקרית יריקה על בלם בני סכנין, עידן ויצמן. בעקבות התקרית, הורחק חטיב לשמונה משחקים ומכבי נתניה ניסתה להתיר עמו את החוזה, אך בסופו של דבר נשאר בקבוצה, איתה ירד ליגה בתום העונה. ביולי 2013 חתם בהפועל עכו. במהלך משחק אימון לקראת פתיחת העונה, נגח חטיב בשחקן מכבי נתניה ויקי כחלון, ובעקבות זאת הושעה מאימוני הפועל עכו, ובסופו של דבר שוחרר מהקבוצה בטרם החלה העונה, וחתם במכבי אחי נצרת מהליגה הלאומית, במדיה שיחק שנתיים.

ב-10 ביוני 2015 חזר חטיב להפועל חיפה. ב-6 בינואר 2016 חזר למכבי אחי נצרת, ושיחק עוד עונה וחצי במדי הקבוצה.

ב-5 ביולי 2017 חתם חטיב לעונה אחת בהפועל חדרה, העולה החדשה לליגה הלאומית. בעונת 2017/2018 כבש שבעה שערי ליגה ב-32 הופעות וסייע לקבוצה להעפיל לליגת העל. בתחילת עונת 2018/2019 ערך 11 הופעות בליגת העל במדי הקבוצה.

בינואר 2019 חזר חטיב למכבי אחי נצרת, ועד תום העונה כבש חמישה שערים ב-11 הופעות בליגה הלאומית. ב-8 בינואר 2020 ניצל סעיף שחרור בחוזהו ועזב את מכבי אחי נצרת. באפריל של אותה שנה חתם באיחוד בני שפרעם מליגה ב'. באפריל 2023 רשם עם הקבוצה שתי עליות ליגה ברציפות והעפיל עם הקבוצה לליגה הלאומית.ב-5 באוקטובר 2023 הודיע על עזיבת הקבוצה.

נבחרת לאומית
בשנת 2011 זומן חטיב לנבחרת פלסטין, ואת הופעת הבכורה שלו במדיה ערך ב-23 ביולי 2011, במשחק מול נבחרת תאילנד במסגרת מוקדמות מונדיאל 2014. את שער הבכורה שלו בנבחרת הבקיע ב-6 בדצמבר 2011, בדקה ה-67 במשחק ידידות מול נבחרת בחריין. לאחר 11 יום כבש שער במשחק המכריע נגד נבחרת סודאן במסגרת טורניר הכדורגל של המשחקים הפאן-ערביים, במשחק שהעלה את נבחרתו לחצי גמר הטורניר.

קישורים חיצוניים

הערות שוליים

כדורגלנים ישראלים
כדורגלנים פלסטינים
קשרי כדורגל ישראלים
קשרי כדורגל פלסטינים
כדורגלנים ערבים ישראלים
שפרעם: כדורגלנים
כדורגלני מכבי עירוני טמרה
כדורגלני הילאל אל-קודס
כדורגלני ג'בל מוכאבר
כדורגלני הפועל חיפה
כדורגלני מכבי נתניה
כדורגלני מכבי אחי נצרת
כדורגלני הפועל חדרה
כדורגלני איחוד בני שפרעם
כדורגלנים ישראלים בליגת העל הפלסטינית
כדורגלני נבחרת פלסטין
ישראלים שנולדו ב-1989